**שר-שלום ג'רבי** (נולד ב-4 בספטמבר 1969) הוא מנהל חטיבת החינוך בקרן קיימת לישראל. בעבר כיהן כראש רשות השירות הלאומי-אזרחי וכראש מטה שר הרווחה וראש לשכתו (2003), כסמנכ"ל ארגון וכספים של מפלגת המפד"ל (2005-2004) וכמזכ"ל מפלגות הבית היהודי והמפד"ל (2009-2005). ב-2009 מונה למנכ"ל משרד המדע והטכנולוגיה, אך מינויו בוטל על ידי בג"ץ.

קורות חייו
----------

ג'רבי הוא בנו של הרב ציון ג'רבי ונכדו של רב הכותל, הרב מאיר יהודה גץ. הוא גדל בכרמיאל. בוגר ישיבת כפר הרא"ה וישיבת ההסדר קריית שמונה.

התחיל את שירותו בצה"ל בחטיבת גולני ולאחר מכן עבר לחיל השלישות, בו התקדם עד לדרגת סגן אלוף במילואים. היה רכז מחוזות חיפה והצפון בתנועת בני עקיבא. שימש כיועץ בכיר וראש מטה לשר הרווחה. בשנת 2005 נבחר למזכ"ל המפד"ל. עם הקמת סיעת הבית היהודי מונה למזכ"ל המפלגה ודורג במקום החמישי ברשימתה לכנסת ה-18, אך לא נכנס לכנסת.

בשנת 2009 ביקש שר המדע והטכנולוגיה, דניאל הרשקוביץ למנות את ג'רבי למנכ"ל משרדו, אך ועדת מינויים בראשות נציב שירות המדינה, שמואל הולנדר, החליטה שאינו מתאים לתפקיד. לאחר ששר המדע והטכנולוגיה הביא לממשלה חוות דעת של פרופ' אריאל בנדור מהפקולטה למשפטים באוניברסיטת בר-אילן, לפיה אין בעמדת ועדת המינויים כדי למנוע מן הממשלה את מינויו של ג'רבי לתפקיד החליטה הממשלה, ב-5 ביולי 2009, על מינויו של ג'רבי למנכ"ל משרד המדע, לתקופת ניסיון של 6 חודשים, ויומיים לאחר מכן החל ג'רבי לכהן בתפקיד. בעקבות כך, עתרה התנועה לאיכות השלטון לבג"ץ נגד המינוי, וב-24 בנובמבר 2009 ביטל בג"ץ את המינוי. בפסק דינה ציינה השופטת אילה פרוקצ'יה: "יובהר ויודגש, כי מדובר באדם טוב, שאיכויותיו הערכיות אינן שנויות במחלוקת. הסוגיה מתמקדת כל-כולה בשאלת התאמתו מבחינת יכולותיו המקצועיות להתמנות לתפקיד" ובעקבות כך פסלה את מינויו לתפקיד.

במהלך החודשים בהם שימש בתפקיד עסק ג'רבי בין השאר בהרחבת מרכזי המו"פ (מחקר ופיתוח) האזוריים ובפרויקטים לקירוב המדע לקהילה, כגון: חונכות של תלמידי תיכון בתחומי המדעים והטכנולוגיה על ידי סטודנטים לתואר ראשון וקיום חוגים מדעיים ברשויות מקומיות, במתנ"סים ובמינהלים קהילתיים.

ביוני 2010 מונה ג'רבי לראש רשות השירות הלאומי-אזרחי במשרד המדע והטכנולוגיה. בתפקידו זה פעל למען שיפור וקידום מעמדם של המתנדבים ולהגדלת מספר המתנדבים מכל המגזרים בישראל, ובפרט בקרב נוער בסיכון ובעלי צרכים מיוחדים. בנוסף פעל להשוואת התנאים של בני ובנות השירות לתנאים אותם מקבלים חיילים עורפיים. הוא הוביל מהלך של הקמת קרן מיוחדת לסיוע למתנדבים נזקקים בשירות הלאומי-אזרחי, בדומה לתשלומי הסיוע (ת"ש) שמקיים הצבא לחיילים הנזקקים וגם טיפולי שיניים
ובדיקות ראייה וזכאות למשקפיים בעלות סמלית. הוא גיבש נוהל מיוחד וקמפיין נגד הטרדות מיניות בקרב המתנדבות. בנוסף, הביא להסכם נסיעות חינם למתנדבי השירות הלאומי ופעל להקמת מוסד נציבות קבילות המתנדבים, בדומה לצבא.

בשנת 2017, השיק פרויקט חדש בשיתוף משרד הרווחה ועמותת עלם, במסגרתו יינתן דיור לצעירים בסיכון בתמורה להתנדבות בשירות הלאומי-אזרחי. ב-2014 ביטל את הכללתה של עמותת "בצלם" ברשימת העמותות להתנדבות, בנימוק ש"בצלם" פועלת נגד מדינת ישראל. החלטתו של ג'רבי בוטלה בהוראה המשנה ליועץ המשפטי לממשלה, דינה זילבר. לאחר שהוחזרו לבצלם שלושת ההתקנים שהיו להם בעקבות הוראת משרד המשפטים, השעה שוב, ג'רבי, את התקן בתואנה שבחוק כתוב שמי שמסית נגד חוקי המדינה לא יכול לקבל מימון. ג'רבי הסביר שבמסגרת אירועי הגדר בעזה במהלך חודש אפריל 2018, עמותת "בצלם" קראו לחיילי צה"ל לסרב פקודה לירות על לא־חמושים ברצועת עזה, ובקריאה זו הם מסיתים נגד חוקי המדינה.

בפברואר 2018, יזם והשיק יחד עם עמותת גוונים מרכז הכוונה חדש, שייתן מענה לצעירים עם צרכים מיוחדים המשתחררים מהשירות הלאומי־אזרחי או הצבאי.

בפברואר 2019 אושר מינויו לתפקיד מנהל חטיבת החינוך של הקרן הקיימת לישראל.

חיים אישיים
-----------

נשוי ואב לחמישה. תושב מצפה יריחו. הוא בעל תואר ראשון בחינוך ותואר שני במדעי המדינה ומינהל ציבורי.

קישורים חיצוניים
----------------

ויקישיתוף מדיה וקבצים בנושא **שר-שלום ג'רבי** בוויקישיתוף
* שר-שלום ג'רבי השתלט על מחבל שניסה לחטוף נשק מחייל, ערוץ 7, 12 במאי 2021
* שר-שלום ג'רבי - אחד מ-100 הדתיים לאומיים המשפיעים בישראל, בעיתון בשבע, 2 באוגוסט 2012
* "דורש טוב ודובר שלום" - ריאיון עם שר-שלום ג'רבי באתר בחדרי חרדים, 30 בינואר 2014
* אתר למנויים בלבד טלי חרותי-סובר, בשירות משפחת ג'רבי, באתר TheMarker‏, 1 באפריל 2016
* גיל קליאן, צעירים עם מוגבלות? צה"ל לא רואה ולא שומע אתכם, באתר כלכליסט, 4 בינואר 2017
* נועם (דבול) דביר, "היום: השקה של מרכז הכוונה לצעירים עם צרכים מיוחדים", באתר ישראל היום, 13 בפברואר 2018
* עמרי זרחוביץ', ‏"צריך לנתק את השירות הלאומי-אזרחי מהבית היהודי", באתר גלובס, 1 ביוני 2018
* מיכאל טוכפלד, ‏"הצבא הוא דבר קדוש, אבל לא מתאים לכולן", בעיתון מקור ראשון, 6 באוגוסט 2018

**מכּתביו**:

* אל תכפו עליהם לשרת. זה לא יעבוד, באתר ynet, 16 במאי 2012
* כפיית שירות חובה עלולה לקטוע את שילוב החרדים בהשכלה ובתעסוקה, באתר TheMarker‏, 9 באוגוסט 2012

הערות שוליים
------------

1. ↑  ח. אבי מתן, שר שלום ג'רבי, מדבר מהשטח, "דתילי", 11 בדצמבר 2008.
2. ↑  רוני סופר, בניגוד לעמדת ועדת המינויים: שר-שלום ג'רבי מונה למנכ"ל משרד המדע, באתר ynet, 5 ביולי 2009
3. ↑  בג"ץ 5657/09 התנועה למען איכות השלטון בישראל נ' ממשלת ישראל ואחרים, ניתן ב-24.11.2009
4. ↑  תומר אביטל, שר־שלום ג'רבי ימונה לראש מינהלת השירות הלאומי, באתר ynet, 6 ביוני 2010
5. 1 2
6. ↑  מכבידנט תספק שירותי בריאות שיניים למתנדבי השירות הלאומי, באתר מגפון ניוז Megafon News, ‏2012-06-18
7. ↑  עדו בן פורת, קמפיין נגד הטרדות בשירות הלאומי, באתר ערוץ 7, 6 ביוני 2014
8. ↑  נסיעות חינם למתנדבי השירות הלאומי, אתר כל זכות
9. ↑  אמיר אלון, יוזמה בשירות הלאומי-אזרחי: נציבות קבילות המתנדבים, באתר ynet, 4 בדצמבר 2017
10. ↑  "תוכנית חדשה: מגורים לצעירים בסיכון שיעשו שירות לאומי | ישראל היום". *ישראל היום*. נבדק ב-2017-12-18.
11. ↑  אתר למנויים בלבד גילי כהן, השירות הלאומי ימנע התנדבות ל"בצלם" בשל "פעילותו נגד מדינת ישראל", באתר הארץ, 14 באוגוסט 2014
12. ↑  רויטל חובל, "בצלם" יוכל להמשיך לקלוט מתנדבי שירות לאומי, באתר הארץ, 30 בספטמבר 2014
13. ↑  שחר אילן, ועדת האיתור אישרה פעמיים - ודירקטוריון קק"ל צפוי לאשר את מינויו של מנהל חטיבת החינוך, באתר כלכליסט, 11 בפברואר 2019